Diari Oficial de la Generalitat Valenciana


Sumari del DOGV 8821, del 27-05-2020 (2020/3731)

RESOLUCIÓ de 26 de maig de 2020, de la consellera de Participació, Transparència, Cooperació i Qualitat Democràtica, sobre la continuació de procediments indispensables per a la protecció de l'interés general derivats de la disposició addicional tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8821

Data del DOGV
:   27-05-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/3731


Data del document
:   26-05-2020

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública

RESOLUCIÓ de 26 de maig de 2020, de la consellera de Participació, Transparència, Cooperació i Qualitat Democràtica, sobre la continuació de procediments indispensables per a la protecció de l'interés general derivats de la disposició addicional tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19. [2020/3731]  
  
El Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, estableix en la seua disposició addicional tercera, apartat 1r, la suspensió dels termes i la interrupció dels terminis per a la tramitació dels procediments de les entitats del sector públic.  
  
El Reial decret 465/2020, de 17 de març, modifica el Reial decret 463/2020, de 14 de març, quant a l'apartat 4 de la disposició addicional tercera del Reial decret 463/2020, establint:  
«4. Sense perjudici del que es disposa en els apartats anteriors, des de l'entrada en vigor del present reial decret, les entitats del sector públic podran acordar motivadament la continuació d'aquells procediments administratius que vinguen referits a situacions estretament vinculades als fets justificatius de l'estat d'alarma, o que siguen indispensables per a la protecció de l'interés general o per al funcionament bàsic dels serveis.»  
El Reial decret 537/2020, de 22 de maig, pel qual es prorroga l'estat d'alarma declarat pel Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19 estableix en el seu article 9 que:  
  
«Amb efectes des de l'1 de juny de 2020, el còmput dels terminis administratius que hagueren sigut suspesos es reprendrà, o es reiniciarà, si així s'haguera previst en una norma amb rang de llei aprovada durant la vigència de l'estat d'alarma i les seues pròrrogues.»  
La Llei de pressupostos de la Generalitat per a l'exercici 2020 (Llei 10/2019, de 27 de desembre) preveu en el programa pressupostari 121.10, Transparència i atenció a la ciutadania, la línia de subvenció S8332000, «Ajudes a les entitats locals per al foment de la transparència en l'activitat pública i bon govern», a convocar mitjançant el procediment de concurrència competitiva, dirigida a les entitats locals i mancomunitats de la Comunitat Valenciana, per a fomentar la transparència en l'activitat pública i el bon govern per part de les entitats locals de la Comunitat Valenciana, amb una assignació de 400.000 euros.  
  
En el moment de la publicació del Reial decret pel qual es declara l'estat d'alarma, l'esmentada convocatòria estava pendent de finalitzar la tramitació, concretament pendent de la seua publicació.  
Es considera indispensable per a la protecció de l'interés general la continuïtat en la tramitació d'aquest procediment donada la necessitat de reforçar la transparència, el dret a la informació pública de la ciutadania i la rendició de comptes en les institucions públiques en un moment d'excepcionalitat com el que ha provocat la pandèmia Covid-19.  
  
En moments com l'actual crisi sanitària, en els quals els mecanismes de control habituals perden intensitat i en els quals totes les administracions públiques duen a terme actuacions per a minimitzar l'impacte econòmic i social de la crisi, són més importants si cap, els mecanismes de transparència, tant de publicitat activa com de dret d'accés, així com les bones pràctiques d'integritat i bon govern. És a dir, en períodes excepcionals com el que estem vivint, el principi de transparència i la integritat pública són instruments per a generar confiança en les institucions, facilitar el control de l'activitat pública per part de la ciutadania i previndre males pràctiques.  
  
Per tant, tenint en compte que l'objecte d'aquesta subvenció és el foment de la transparència en l'activitat pública i el bon govern per part de les entitats locals de la Comunitat Valenciana, resulta indispensable la continuïtat de la tramitació d'aquest procediment, sempre atés el principi d'interés general.  
Per tot això, vist l'informe de 25 de maig de 2020, del subdirector general de Qualitat i Atenció a la Ciutadania, i a proposta del director general de Transparència, Atenció a la Ciutadania i Bon Govern, resolc:  
  
  
Primer  
Declarar d'interés general la següent convocatòria:  
Convocatòria de subvencions destinades a les entitats locals de la Comunitat Valenciana, per al foment de la transparència i l'accés a la informació pública. Aquesta convocatòria de subvencions es finança amb càrrec a la línia de subvenció S8332000, «Ajudes a les entitats locals per al foment de la transparència en l'activitat pública i bon govern», del pressupost de la Generalitat per a l'any 2020.  
  
Segon  
Acordar la no suspensió de termes ni interrupció dels terminis per a la tramitació de l'esmentada convocatòria, i per tant, la continuació de les diverses fases del procediment administratiu, durant la vigència de l'estat d'alarma decretat pel Govern.  
  
Contra aquesta resolució, que esgota la via administrativa, podrà interposar-se potestativament un recurs de reposició davant d'aquest mateix òrgan en el termini d'un mes, segons el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o un recurs contenciós administratiu en el termini de dos mesos davant de la Sala Contenciosa Administrativa del Tribunal Superior de Justícia de la Comunitat Valenciana, conforme al que es preveu en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició de qualsevol altre recurs que es considere pertinent.  
  
València, 26 de maig de 2020.- La consellera de Participació, Transparència, Cooperació i Qualitat Democràtica: Rosa Pérez Garijo.